**Сыбайлас жемқорлыққа қарсы күрес,**

**оның алдын алу шаралары**

Демократиялық институттар мен құндылықтар сыбайлас жемқорлықтың көріністерімен, сондай-ақ, одан туындайтын қоғамның тұрақты және қауіпсіз дамуына қатер төндіретін проблемалармен сыйыспайтыны даусыз. Тиісінше Қазақстанда іске асырылып жатқан демократиялық қайта құрулар сыбайлас жемқорлықтың барлық көріністеріне қарсы барлық деңгейлердегі күресте тиімді жұмыс істейтін жүйесіз мүмкін емес.

Сыбайлас жемқорлықтың мемлекеттің бәсекеге қабілеттілігін едәуір төмендететіні, қоғамда демократиялық қайта құруларды жүзеге асыруды тежейтіні, елдің халықаралық беделіне көлеңке түсіретіні белгілі. Ең бастысы - адамдардың қоғамның демократиялық негізіне деген сеніміне, заң мен әділдікке деген сеніміне, түптеп келгенде, билікке деген сеніміне кері әсер ететіні хақ.

Жемқорлықпен күрес бүгінде елімізде мемлекеттік маңызы бар түйткілді мәселеге айналып отырғандығы шындық. Елдің ертеңі үшін, болашақ келер ұрпақ алдында еңсеміздің бек көтеріліп жүру үшін, жемқорлық індетімен белсене күресп, түп-тамырымен жою қажет. Бұл - індет адамзат баласына жат қасиет. Кеңестік дәуірден бастау алған, жең ұшынан жалғасын табатын, көз қысты-бармақ басты әдеті әлі болса қылаң беріп келеді. Бұл дерт еліміздің дамуына, экономиканың өркендеп өсуіне өрескел кедергі келтіретіні даусыз.

Мемлекеттік сатып алу, мемлекет қаржысын талан-тараж етіп, ысырап қылу, жер участкесін заңсыз беру, дүние-мүлкін, ақша капиталын салық декларациясынан, яғни мемлекеттен жасырып қалу сияқты мемлекет қалтасына қауіп төндіретін жат қылықтар әлі де баршылық.

Қазіргі таңда мемлекет тарапынан жемқорлыққа қарсы күрес мақсатында ауқымды жұмыстар жүргізілуде. Мемлекетіміз кеңестер одағы кеңістігінде алғаш рет «Жемқорлыққа қарсы күрес» Заңын қабылдады, бұл заң жобасы арқылы жемқорлыққа қарсы күрестің негізі принциптерін анықтап, жемқорлыққа қатысты құқық бұзушылықтардың және оған байланысты жауапкершіліктің артылуының түрлері анықталды. Сыбайлас жемқорлыққа қарсы күреске арналған бағдарламалардың іске асырылуына және жемқорлықты біржолата жою мақсатында «Жемқорлыққа қарсы күрес» тақырыбына арналған көптеген семинар-тренингтер жүргізіп, дөңгелек үстелдер мен форумдар өткізілуде.

Жемқорлық деген не? Жемқорлық ұғымы заманауи құқықтық сөздік қолданысында кеңінен қолданылады және терең тарихи тамыры бар. Жемқорлықтың қарапайым түсінігі - лауазымды тұлғалар, қоғамдық және саяси қайраткерлер мен мемлекеттік шенеуніктердің өз қызметтерінде сараңдық мен сатқындық танытуы.

 Қазақстан Республикасының «Сыбайлас жемқорлыққа қарсы күрес туралы» Заңында азаматтардың құқықтары мен бостандықтарын қорғауға, сыбайлас жемқорлық көріністерінен туындайтын қауіп-қатерден республикамыздың ұлттық қауіпсіздігін қамтамасыз етуге, заңның негізінде мемлекеттік міндеттер атқаруға уәкілетті адамдар мен оларға теңестірілген адамдар жауапты болатындығы көрсетілген.

Сонымен қатар, жемқорлыққа қарсы күресте барлық адамдардың заң мен сот алдында теңдігін сақтап, жеке және заңды тұлғалардың бұзылған құқықтары мен заңды мүдделерін қалпына келтіру, сыбайлас жемқорлық пен құқық бұзушылықтың зиянды зардаптарын жою, олардың алдын-алу және барлық мемлекеттік органдар мен лауазымды адамдар өз құзіреті шегінде күрес жүргізу жайы қамтылып, жемқорлықпен күресу жалпыға ортақ міндет екені айтылған.

Облыстық Антикор орталығы бір жылда атқарған жұмыстың қортындысын жариялады. Статистикалық мәліметтерге сүйенсек сыбайлас жемқорлық көрсеткіші азайған. Алайда былтыр бұл қылмыспен ұсталғандардың қатарында лауазымды қызметкерлердің саны аз емес. Мәселен, қалалық тұрғын үй, коммуналдық шаруашылық бөлімінің, қаланы тиімді дамыту орталығының басшылары істі болды. Сыбайлас жемқорлыққа жол берген лауазымды тұлғаның бірі 7 жылға бас бостандығынан айрылды. Бірқатары қамауға алынып, тергеу жүріп жатыр. Сонымен қатар, "Нәтижелі жұмыспен қамтуды және жаппай кәсіпкерлікті дамыту", "Нұрлы жол", "Жұмыспен қамтудың жол картасы" секілді мемлекеттік бағдарламаның іске асуы кезінде де ауыз жаласқандар табылыпты. Мәселен, "Нұрлы жол" бағдарламасымен Мұғалжар ауданының Сағашилі ауылына мектеп салу көзделген. Оған бөлінген қаражаттың 60 млн теңгесі қолды болған. Ал, Мәртөк ауданының мемлекеттік қызметшілері "Аймақты дамыту" бағдарламасының қаржысын қалталарына басып алған.

2020 жылы жүргізілген мониторинг қорытындысы бойынша облыстағы сыбайлас жемқорлыққа баратындардың басым бөлігі ішкі істер органдары екені анықталып отыр. Жергілікті басқару органдарының ішінде алдыңғы қатарда архитектура және құрылыс бөлімдері, екінші орында қаржы саласы, үшінші орында жұмыспен қамту және әлеуметтік бағдарламалар саласы тұр.

Былтыр жемқорлықпен айналысқандар мемлекетке 240 млн теңгеден астам шығын келтірген. Оның 201 млн теңгесі өндірілген. Биыл сыбайлас жемқорлыққа жол беретіндерге жаза күшейді. Оның ішінде пара берушінің арқалайтын жүгі ауыр. Бас бостандығынан айыру құқығының мерзімі, айыппұл мөлшері өсті.и Жүйелі сыбайлас жемқорлық жасағандар да тіркеліп отыр. Оның басым бөлігі жергілікті басқару органдарында анықталып отыр. Сонымен қатар, өңірде заңсыз жұмыс істеп отырған мекемелердің де қызметі тоқтатылды. Оның бір мысалы ретінде қамалған көліктерді уақытша сақтайтын коммуналдық автотұрақтың іске қосылғанын айта кеткім келеді. Бүгінде бұл қызмет көрсету орны жабылды.

Сыбайлас жемқорлықтың куәсі болып, тиісті органға хабарлаған тұрғындарға антикорлықтардың сыйақысы да дайын. 11 адам 2 млн теңге көлемінде біржолғы сыйақыға алған.